Jonas Dahl (SF), 2013-12-10:
Jeg vil indledningsvis sige, at vi fra SF's side ikke kan støtte forslaget, selv om jeg på mange måder godt kan se en række sympatiske ting i forslaget.
Det er selvfølgelig ikke rart for de borgere, der kommer i klemme, på en sådan måde at de står med en usikkerhed i forhold til deres private ejendom, fordi man fra Folketingets side ikke har kunnet anvise en finansiering til den række af projekter, der nu er sat i gang.
Derfor synes jeg også, det er vigtigt at have lidt historik på plads, som ministeren også indledningsvis var inde på.
Sandheden er jo, at hovedparten af de VVM-undersøgelser, vi står med i dag, sådan set blev besluttet under den tidligere regering.
Den daværende VK-regering havde af en eller anden grund meget travlt med særligt i 2009 og 2010 at sætte gang i en række VVM-undersøgelser, som netopikke var finansieret.
Det skabte netop ikke det økonomiske grundlag for, at man i sidste ende også kunne føre beslutningerne ud i livet.
Det er jo medvirkende til, at jeg synes, det er en smule hyklerisk, når vi nu skal høre Venstre harcelere over det her.
Derfor må jeg ærlig talt indrømme, at jeg synes, det er en smule pinagtigt at høre på diverse Venstrefolk i dag.
Lad os bare tage fat i en række eksempler på det: Vi har udbygningen af motorvejen syd om Odense, udbygningen af rute 21 til Kalundborg, udbygningen af motorvejen mellem Kolding og Fredericia, rute 26 fra Viborg mod Aarhus, og der er sådan set også Frederikssundsmotorvejen, udvidelsen af motorvejen på Vestfyn og Helsingørmotorvejen.
Det er alle sammen projekter, hvor man fra borgerlig side har været rigtig glad for at lave VVM-undersøgelsen, men da der så skulle findes finansiering, var man ikke i stand til det.
Jeg har sådan set forståelse for, at man ikke kan finde finansiering til projekterne.
Det har man så heller ikke gjort fra borgerlig side.
Derfor er jeg sådan set også glad for, at den her regering har sadlet om.
Det blev besluttet allerede i det tidligere forår blandt trafikordførerne, at vi ikke satte nye VVM-undersøgelser i gang, uden at vi havde sikret os en finansiering, såfremt en VVM-undersøgelse udmøntede sig i, at det her faktisk var noget, vi ville gå videre med.
Jeg var sådan set glad for, at vi kom så langt.
Ydermere blev det aftalt, at man afsatte 80 mio. kr. til finansieringen af de her udgifter til forlods overtagelse på fire konkrete projekter.
Det er netop et udtryk for, at regeringen faktisk tager den her problemstilling meget, meget alvorligt.
Derfor synes jeg også, det ville klæde de borgerlige, hvis man så samtidig, hvad man ikke kan med det her beslutningsforslag, enten kunne anvise, hvordan man skulle finansiere den her stribe af vejprojekter og motorvejsprojekter, man gerne vil føre ud i livet – og man kunne passende sige, at man også kunne anvise finansieringen til Togfonden eller timemodellen og elektrificeringen af jernbanenettet, noget, som man også fra borgerlig side gerne vil være med til; man vil bare ikke være med til den finansiering, regeringen har lagt frem – eller også kunne det i det mindste forlanges, at det her beslutningsforslag bare indeholdt en finansiering for den forlods overtagelse af ejendomme, og hvordan den så skulle finde sted.
Igen må jeg sige, at jeg må bladre lidt i beslutningsforslaget, og jeg har lidt svært ved at finde ud af, præcis hvordan man vil finde finansieringen til forslaget.
Derfor er jeg sådan set glad for, at regeringen netop har truffet den beslutning, i øvrigt sammen med en række andre forligspartier, og faktisk også er gået i gang med en forlods overtagelse i forhold til fire konkrete projekter.